สกู๊ป : ก้าวไกล...สมุนไพรไทย 4.0
การแพทย์แผนไทยกับสมุนไพร เป็นอีกหนึ่งภูมิปัญญาของคนไทยที่ส่งต่อจากอดีตมาจนถึงปัจจุบัน โดยไม่มีผลข้างเคียงในการดูแลรักษาสุขภาพของมนุษย์ ทำให้กระทรวงสาธารณสุข เดินหน้ายกระดับสมุนไพรไทย ให้เป็นที่ยอมรับของนานาชาติมากขึ้น ผ่านแผนยุทธศาสตร์สมุนไพรไทย สู่ 4.0 


เมื่อมีอาการเจ็บป่วย ไม่ว่ามากหรือน้อย “ยา” มักจะใช้เป็นทางเลือกในการรักษาอันดับต้นๆ แน่นอนว่าสมุนไพรเป็นอีกหนึ่งทางเลือกในการรักษา ที่คนทั้งโลกกำลังหันมาให้ความสำคัญมากขึ้น เพราะนอกจากจะไม่มีสารเคมีตกค้างในร่างกาย ยังเป็นการใช้ธรรมชาติในการรักษา รัฐบาลจึงเดินหน้าการพัฒนาสมุนไพรไทย เกิดเป็นแผนแม่บทว่าด้วยการการพัฒนาสมุนไพรแห่งชาติ เพื่อให้สามารถส่งออกสร้างเม็ดเงินเข้าประเทศจำนวนมหาศาล

แผนการพัฒนาสมุนไพรไทย ในยุค 4.0 เป็นแผนที่กระทรวงสาธารณสุขได้เตรียมไว้เป็นแนวทางที่นำเทคโนโลยีและนวัตกรรมใหม่ๆ เข้ามาเสริมคุณภาพสมุนไพรไทยให้เป็นที่ยอมรับเพิ่มมากขึ้น สร้างมูลค่าเพิ่มให้กับอุตสาหกรรมยาของประเทศ  เพื่อให้สมุนไพรไทยมีความมั่นคงทางสุขภาพและความยั่งยืนทางเศรษฐกิจ


สำหรับแผนการพัฒนาสมุนไพร  จะขับเคลื่อนผ่านยุทธศาสตร์ 4 ยุทธศาสตร์ ได้แก่ ส่งเสริมผลิตผลของสมุนไพรไทยที่มีศักยภาพตามความต้องการทั้งของตลาดในและต่างประเทศ /พัฒนาอุตสาหกรรมและการตลาดสมุนไพรให้มีคุณภาพระดับสากล /ส่งเสริมการใช้สมุนไพรเพื่อการรักษาโรคและการสร้างเสริมสุขภาพ /สร้างความเข้มแข็งของการบริหารและนโยบายของภาครัฐ เพื่อให้ภาคอุตสาหกรรมยาของไทยนั้นสามารถเติบโตได้ดีขึ้น เกิดห่วงโซ่ทางคุณค่า

การส่งเสริมการพัฒนาสมุนไพร ถือเป็นทางเลือกที่จะมีความสำคัญกับการดูแลสุขภาพคนไทยในอนาคต แทนการใช้ยาแผนปัจจุบัน ซึ่งมีส่วนประกอบของสารเคมี กระทรวงสาธารณสุขจึงเตรียมจัดการแสดงและรวบรวมสมุนไพร  รวมถึงนวัตกรรมสุขภาพ ไว้ภายในงาน “มหกรรมสมุนไพรแห่งชาติครั้งที่ 14 ภายใต้แนวคิด “เสน่ห์ไทย สมุนไพรไทย 4.0” เปิดมุมมองให้เห็นถึงการพัฒนาภูมิปัญญา และองค์ความรู้ด้านการแพทย์แผนไทยและสมุนไพรไทย ในวันที่ 30 สิงหาคม – 3 กันยายน 2560 ฮอลล์ 6-8 อิมแพ็ค เมืองทองธานี เพื่อต่อยอดการพัฒนาและทำให้สังคมรู้จักสมุนไพรไทยมากขึ้น

แม้การพัฒนาต่อยอดให้สมุนไพรของไทยเป็นที่ยอมรับนั้น ไม่ใช่เรื่องที่ยาก เพียงแค่ประชาชนคนไทยหันมาใส่ใจและเห็นคุณค่าของสมุนไพรมากขึ้น เพราะสมุนไพรไทยคือหนึ่งในภูมิปัญญาของคนไทย ที่ควรสืบสานและอนุรักษ์ให้คงอยู่สืบต่อไป  และไม่เป็นอันตรายต่อการดูแลสุขภาพ